Document ID: 31994D0458

KOMISSION PÄÄTÖS,
tehty 29 päivänä kesäkuuta 1994,
elintarvikkeita koskevien kysymysten tieteellisen tutkimisen hallinnollisesta johdosta (94/458/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon 25 päivänä helmikuuta 1993 annetun neuvoston direktiivin 93/5/ETY(1) ja erityisesti sen 3 artiklan jäsenvaltioiden avusta komissiolle ja niiden yhteistyöstä elintarvikkeita koskevien kysymysten tieteellisessä tutkimisessa,
sekä katsoo, että
direktiivin 93/5/ETY 3 artiklan 2 kohdan ensimmäisen luetelmakohdan mukaisesti olisi määriteltävä säännöt yhteistyön hallinnollisesta johdosta,
näiden sääntöjen olisi palveltava useita tavoitteita,
olisi määriteltävä erittäin tarkasti yhteistyön eri vaiheissa noudatettavat menettelyt,
olisi määriteltävä jäsenvaltioiden nimeämien laitosten ja viranomaisten välistä yhteistyötä koskevat yksityiskohtaiset säännöt,
olisi huolehdittava elintarvikealan tiedekomitean suositusten avoimuudesta, ja
tässä päätöksessä määrätyt toimenpiteet ovat pysyvän elintarvikekomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Direktiivin 93/5/ETY mukaisesti tässä päätöksessä määritellään säännöt jäsenvaltioiden ja komission välisen yhteistyön hallinnollisesta johdosta elintarvikkeita koskevien kysymysten tieteellisessä tutkimisessa.
2 artikla
1 Yhteistyössä jäsenvaltioiden direktiivin 93/5/ETY 2 artiklan ensimmäisen kohdan mukaisesti nimeämien viranomaisten tai laitosten kanssa komissio valmistelee vähintään puolivuosittain päätösluonnoksen tehtävien ja niiden tärkeysjärjestyksen luettelon laatimiseksi ja päivittämiseksi direktiivin 93/5/ETY 3 artiklan 2 kohdan toisen luetelmakohdan mukaisesti.
2 Luonnoksessa on eroteltava asiat, jotka kuuluvat direktiivin 93/5/ETY 1 artiklan 2 kohdan a alakohdan soveltamisalaan, ja asiat, jotka kuuluvat 1 artiklan 2 kohdan b alakohdan soveltamisalaan.
3 artikla
1 Nimetessään viranomaista tai laitosta direktiivin 93/5/ETY 2 artiklan mukaisesti jokaisen jäsenvaltion on ilmoitettava yksi viranomainen tai laitos sekä yhteystiedot komissiota ja muita jäsenvaltioita varten.
2 Jäsenvaltion on viipymättä ilmoitettava komissiolle kaikki muutokset, jotka koskevat 1 kohdassa määrättyjä tietoja.
4 artikla
Jos nimetty kansallinen viranomainen tai laitos esittää osallistuvansa tietyn tehtävän suorittamiseen, sen on toimitettava luettelo laitoksista, jotka voivat osallistua yhteistyöhön, ja siinä on mainittava:
- niiden nimet ja osoitteet sekä tehtävien suorittamisesta vastuussa olevien nimet,
- niiden voimavarat sekä asiantuntemus kyseisellä alalla.
5 artikla
1 Komissio huolehtii siitä, että elintarvikealan tiedekomitean lausunto sekä tiivistelmä tämän lausunnon perusteista saatetaan mahdollisimman pian kaikkien niiden saataville, joita asia koskee, mukaan lukien nimetyt viranomaiset tai laitokset.
2 Jos jokin luonnollinen henkilö tai oikeushenkilö, osallistuva laitos, nimetty viranomainen tai laitos taikka komissio ilmoittaa, että tieteellisessä yhteistyössä vaihdettavat tiedot tai asiakirjat ovat luottamuksellisia, komissio huolehtii, että nämä tiedot tai asiakirjat merkitään selvästi.
Kaikkien näitä tietoja tai asiakirjoja saavien on noudatettava tätä luottamuksellisuutta.
Nimetyn viranomaisen tai laitoksen pyynnöstä komissio tarkastelee uudelleen tietojen tai asiakirjojen luottamuksellisuutta yhdessä osapuolten kanssa, jotka ovat toimittaneet ne.
6 artikla
Direktiivin 93/5/ETY 3 artiklan 2 kohdan toisessa luetelmakohdassa tarkoitettua tehtävien ja niiden tärkeysjärjestyksen luetteloa koskevaan päätökseen on sisällytettävä tarkat yksityiskohdat erityisesti seuraavista seikoista:
- suoritettavien töiden kohde,
- suoritettavien töiden luonne ja laajuus,
- määräaika töiden suorittamiselle.
7 artikla
1 Yhteistyössä jäsenvaltioiden nimeämien viranomaisten tai laitosten kanssa direktiivin 93/5/ETY 2 artiklan ensimmäisen kohdan mukaisesti komissio valmistelee vähintään puolivuosittain luonnoksen päätökseksi nimettyjen viranomaisten ja laitosten tehtävien jaosta.
Päätöksen antamisen jälkeen jokaisen nimetyn viranomaisen tai laitoksen on ilmoitettava komissiolle erityiset tehtävät suorittavan laitoksen tai laitosten nimi. Sen on ilmoitettava komissiolle viipymättä kaikki muutokset.
2 Aiheellisia menettelyjä voidaan ottaa käyttöön, jotta mahdollistetaan komission ja laitosten väliset suorat yhteydet teknisellä alalla, jollei nimettyjen viranomaisten tai laitosten määrittelemistä edellytyksistä muuta johdu.
3 Jos sama tehtävä on annettu kahden tai useamman jäsenvaltion nimeämille viranomaisille tai laitoksille, aiheellisia menettelyjä voidaan ottaa käyttöön, jotta mahdollistetaan teknisellä alalla työt suorittavien laitosten väliset suorat yhteydet, jollei nimettyjen viranomaisten tai laitosten määrittelemistä edellytyksistä muuta johdu.
8 artikla
1 Vähintään puolivuosittain jokaisen nimetyn viranomaisen tai laitoksen on toimitettava komissiolle kertomus sille annettujen tehtävien edistymisestä. Komissio toimittaa tämän kertomuksen muille nimetyille viranomaisille tai laitoksille.
2 Tehtäviä tarkastellaan säännöllisesti neuvottelemalla nimettyjen viranomaisten tai laitosten kanssa. Tarvittaessa ne voidaan jakaa uudelleen muille nimetyille viranomaisille tai laitoksille.
9 artikla
1 Komissio työskentelee läheisessä yhteistyössä nimettyjen viranomaisten tai laitosten kanssa kaikissa direktiivin 93/5/ETY soveltamiseen liittyvissä kysymyksissä.
2 Komissio helpottaa elintarvikealan tiedekomitean ja nimettyjen viranomaisten tai laitosten välistä viestintää ja tiedonvälitystä asioissa, jotka kuuluvat direktiivin 93/5/ETY soveltamisalaan.
3 Komissio voi myös käydä muita tarpeellisina pitämiään neuvotteluja ja ilmoittaa niistä nimetyille viranomaisille tai laitoksille.
10 artikla
Tämä päätös on osoitettu kaikille jäsenvaltioille.
Tehty Brysselissä 29 päivänä kesäkuuta 1994.

Labels: 17
5
10
0
12
15